Document ID: 31988R3208

*****
ΚΑΝΟΝΙΣΜΟΣ (ΕΟΚ) αριθ. 3208/88 ΤΟΥ ΣΥΜΒΟΥΛΙΟΥ
της 17ης Οκτωβρίου 1988
περί τροποποιήσεως του κανονισμού (ΕΟΚ) αριθ. 2239/86 για ειδική κοινή δράση στη βελτίωση των αμπελοοινικών διαρθρώσεων στην Πορτογαλία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι το Ευρωπαϊκό Συμβούλιο αναγνώρισε την ιδιαιτερότητα των προβλημάτων της γεωργίας στην Πορτογαλία·
ότι πρέπει να καταβληθούν ιδιαίτερες προσπάθειες προκειμένου να διευκολυνθεί η αρμονική ένταξη της πορτογαλικής γεωργίας στην κοινή γεωργική πολιτική, ιδίως με την καλύτερη προσαρμογή στις απαιτήσεις της πολιτικής αυτής και με την ποιοτική βελτίωση της γεωργικής παραγωγής·
ότι τα πλεονάσματα στον αμπελουργικό τομέα επιβάλλουν μείωση του δυναμικού της παραγωγής· ότι πρέπει, λαμβανομένης υπόψη της περιορισμένης δυνατότητας συνεισφοράς της Πορτογαλίας, το ποσοστό της κοινοτικής χρηματοδότησης να ανέλθει στο 75 % για τα μέτρα ενθάρρυνσης για την οριστική εγκατάλειψη ορισμένων εκτάσεων φυτευμένων με αμπέλια αντί του 70 %, το οποίο απολαύουν στην Πορτογαλία στο πλαίσιο της εφαρμογής του κανονισμού (ΕΟΚ) αριθ. 2239/86 (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 9 παράγραφος 5 του κανονισμού (ΕΟΚ) αριθ. 2239/86, το δεύτερο εδάφιο αντικαθίσταται από το ακόλουθο κείμενο:
«Όσον αφορά την πριμοδότηση οριστικής εγκατάλειψης, το Ταμείο (τμήμα "Προσανατολισμού" επιστρέφει το 75 % των δαπανών, εντός των ορίων που καθορίζονται στο άρθρο 6 παράγραφος 4.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 17 Οκτωβρίου 1988.

Labels: 18
6